b'\n_START_ARTICLE_\nBaltoji tuopa\n_START_SECTION_\nPaplitimas\n_START_PARAGRAPH_\nAuga beveik visoje Europoje (i\xc5\xa1skyrus Skandinavij\xc4\x85) iki Centrin\xc4\x97s Azijos, taip pat \xc5\xa0iaur\xc4\x97s Afrikoje (Maroke). Da\xc5\xbenai jos auga parkuose. Auga ir Lietuvoje. Viena \xc5\xbeinomiausi\xc5\xb3 Lietuvoje yra Paj\xc5\xabrio tuopa, tai savivaldyb\xc4\x97s saugomas botaninis gamtos paveldo objektas. Auga Paj\xc5\xabrio miestelyje, \xc5\xa0ilal\xc4\x97s rajone. Jos kamieno apimtis 1,3 metro auk\xc5\xa1tyje \xe2\x80\x93 655 cm, med\xc5\xbeio auk\xc5\xa1tis apie 40 m. Paskelbta saugoma 2006 m. Pana\xc5\xa1aus skersmens bei auk\xc5\xa1\xc4\x8dio yra ir Atko\xc4\x8di\xc5\xb3 tuopa Ukmerg\xc4\x97s rajone.\n_START_SECTION_\nAugimviet\xc4\x97s\n_START_PARAGRAPH_\nM\xc4\x97gsta augti dr\xc4\x97gnose vietov\xc4\x97se, \xc5\xa1alia upi\xc5\xb3, e\xc5\xbeer\xc5\xb3, regionuose kur kar\xc5\xa1tos vasaros ir \xc5\xa1altos ar \xc5\xa1velnios \xc5\xbeiemos.\n_START_SECTION_\nMatmenys ir am\xc5\xbeius\n_START_PARAGRAPH_\nLapuotis ir lapus metantis medis. Auga greitai. Priklausomai nuo augimo regiono ir augimvie\xc4\x8di\xc5\xb3, u\xc5\xbeauga 16-27 m, re\xc4\x8diau 35-45 m auk\xc5\xa1\xc4\x8dio. Kamieno skersmuo vidutinio \xc5\xabgio \xc5\xbemogus kr\xc5\xabtin\xc4\x97s auk\xc5\xa1tyje 1,5-3 m. Piet\xc5\xb3 \xc4\x8cekijos Nosislavo miestelyje 1904 metais augo 36 m auk\xc5\xa1\xc4\x8dio, 3,52 m kamieno skersmens, 11,25 m kamieno apimties ir jai buvo 500 met\xc5\xb3 am\xc5\xbeiaus, nors paprastai jos i\xc5\xa1gyvena 300-400 met\xc5\xb3.\n_START_SECTION_\nMorfologija\n_START_PARAGRAPH_\nJ\xc5\xb3 laja pla\xc4\x8diai i\xc5\xa1sikerojusi. Ilg\xc5\xb3j\xc5\xb3 \xc5\xabgli\xc5\xb3 lap\xc5\xb3 vir\xc5\xa1utin\xc4\x97 pus\xc4\x97 plika, \xc5\xbealia, apatin\xc4\x97 \xe2\x80\x93 baltais plaukeliais vatota. Sen\xc5\xb3 liemen\xc5\xb3 \xc5\xbeiev\xc4\x97 suai\xc5\xbe\xc4\x97jusi ir patams\xc4\x97jusi. Kuokeliniai \xc5\xbeirginiai 3-7 cm, piesteliniai \xe2\x80\x93 10-12 cm ilgio. \xc5\xbdydi baland\xc5\xbeio, re\xc4\x8diau gegu\xc5\xbe\xc4\x97s m\xc4\x97n. Kuokeliniai \xc5\xbeirginiai 3-7 cm, piesteliniai \xe2\x80\x93 10-12 cm ilgio. Plinta \xc5\xa1akn\xc5\xb3 at\xc5\xbealomis.\n_START_SECTION_\nPanaudojimas\n_START_PARAGRAPH_\nMediena lengva, mink\xc5\xa1ta, naudojama celiulioz\xc4\x97s pramon\xc4\x97je.'